ངའི་ལས་ཀའི་ཁོར་ཡུག་ནི་ཏག་ཏག་དེ་ལས་ལྡོག་པ་ཞིག་ཡིན་ཅིང་།དེ་ནས་མི་སུས་ཀྱང་དཔེ་ཀློག་ནི་མཁོ་མེད་ཀྱི་ལས་གཞན་ཞིག་ཏུ་འདོད་སྲིད།མཚམས་རེར་རྣ་ལ་གཟན་པའི་འཕྱ་སྨོད་དང་ཟུར་ཟའི་ཚིག་ཐོས་འོངས་ལ།བདག་ནི་འཚོ་བའི་དངོས་དོན་ལ་གཞོལ་བའི་སྟོང་བསམ་གྱི་ལྷ་བཞེངས་མཁན་ཞིག་ཏུ་འདོད་ཡོད་སྲིད་ལ།རྒྱུན་པར་༼དཔེ་ཆ་བ་གླེན་པ་༽ཞེས་ཁྲེལ་དགོད་ཀྱང་བྱེད་སྲིད་མོད།དེས་ནི་བདག་གི་དཔེ་ཀློག་གི་སེམས་ཤུགས་གཅོག་མ་ཐུབ།དཔེ་ཀློག་ལ་དུངས་བའི་དབང་གིས་དུས་ཚོད་ཀྱི་ཆ་ནས་ཀྱང་གཞན་དང་འདྲ་བར་ཉི་མ་འཁྱོལ་ཐབས་བྱེད་རྒྱུ་མིན་པར།ནམ་ཚ་དམ་འཛིན་བྱེད་དགོས་པས།ཐ་ན་སྔོན་ཆད་གྲོགས་སུ་འདོད་པ་དག་ཀྱང་འུར་འུར་ཟིང་ཟིང་གི་སྤྱི་ཚོགས་ཁྲོད་འཐིམས་ནས་བདག་དང་བར་ཐག་བཀྱེད།བདག་གིས་ནི་ཡང་ན་ཁེར་རྐྱང་བསྟེན་པ་དང་ཡང་ན་དཔེ་ཀློག་འདོར་པ་ལས་ཐབས་མེད་པ་ཤེས།རེད་དེ།དཔེ་ཆ་ནི་བདག་གི་ཆེས་བློས་ཐུབ་ཀྱི་གྲོགས་པོ་ཞིག་བཞིན་བློས་མི་ཆོད་ལ།བདག་ནི་སྔར་བཞིན་ཁེར་རྐྱང་གི་ལམ་དུ་སྐྱོད་དགོས་བྱུང་།དེ་ནི་དཔེ་ཆ་བ་ཞིག་གི་གཤིས་ཀ་ཡིན་ཀྱང་སྲིད།མི་ཚོས་སྤྱི་ཚོགས་ལ་བསྟུན་མི་ཤེས་པའི་གཤིས་ཀ་གྱོང་བོ་ཞིག་ཏུ་འདོད་ངེས་ལ།བདག་གིས་ཀྱང་དཔེ་ཆ་བ་ཞིག་ལ་ཀུན་དང་མི་འདྲ་བའི་ཨུ་ཚུགས་ཀྱི་གཤིས་རྒྱུད་ཅིག་ཡོད་དགོས་པར་འདོད།ལས་གྲོགས་ཚོའི་རང་གི་ཉིན་རྒྱུན་གྱི་ཁེ་གྲགས་དོན་གཉེར་གཙིགས་སུ་འཛིན་པ་བཞིན།ངས་ནི་ལས་ཀའི་ཕར་ནང་ནས་དཔེ་ཀློག་གཙིགས་སུ་བཟུང་བ་ཡིན།ཡིན་ན་ཡང་།ཁོ་ཚོས་རང་ཉིད་ཀྱིས་སྒྲུབ་པ་ནི་འགྲིག་ཐག་ཆོད་ཅིག་དང་ངས་སྒྲུབ་ཀྱིན་པ་དགོས་མེད་ཀྱི་ལས་ལྷག་མ་ཞིག་ཏུ་འདོད་ན་ནི་ངས་བདེན་ཁ་བྱིན་མི་ཐུབ།དེ་ནི་ཁོ་ཚོས་རང་ཉིད་འགྲིག་པར་འདོད་པ་བཞིན།ངས་ཀྱང་ང་རང་འགྲིག་པར་འདོད།འགྲིག་དང་མི་འགྲིག་དེ་མཐའ་གཅིག་ཏུ་མང་པོའི་ཁ་ཐོག་ཏུ་འཇོག་རྒྱུ་ཞིག་མིན་པར།སོ་སོ་རང་རང་གི་གནས་བབས་ལ་བརྟག་དགོས་པ་ཞིག་རེད།ཁྱོད་ལ་འགྲིག་པ་དེ་ཁོ་ལ་འགྲིག་པའི་ངེས་པ་མེད་པས།མི་གསུམ་ལས་གཉིས་ཁ་མཐུན་ནས་ལྷག་མ་དེ་ནོར་བ་རེད་ཅེས་པ་ལ་བློ་གཏད་ཅི་ཡང་མེད།དོན་དམ་པར་མི་མང་པོ་ཞིག་ནི་གཞན་གྱི་ཁ་ལ་རྒྱུག་བཞིན་ཡོད།ཁ་མཐུན་པ་ཅི་ཙམ་མང་ན་དེ་ལྟར་གྱིས་འགྲིག་པར་འདོད།གཞོན་པ་རེ་འགས་བསམ་བློ་གསར་བ་ཡིན་སྣང་གིས་དཔེ་ཀློག་སོགས་དོར་ནས་མི་འབྲེལ་དང་སྤྱི་ཚོགས་བྱེད་སྒོ་འབའ་ཞིག་ལ་མཐོང་ཆེན་བྱེད་པ་སོགས་ཀྱང་སོ་སོའི་བསམ་པ་མ་གཏོགས་འགྲིག་མིན་གྱི་ཚད་ཤིང་ཅི་ཡང་མིན།གཞན་གྱི་ཁེ་ཕན་དངབདེ་འཇགས་སོགས་ལ་མ་གནོད་པའི་རྗེས་སུ་རང་བློ་དང་འཚམས་པའི་ལས་ཅི་ཞིག་སྒྲུབ་པ་ནི་རང་རང་སོ་སོའི་ཁམས་དང་མོས་པར་བསྟུན་ལ།དེ་ལ་སུས་ཀྱང་ཐེ་གཏོགས་བྱེད་མི་འོས།གཅིག་གི་ཚེ་འདི་དོན་གཉེར་དང་ཅིག་ཤོས་ཀྱིས་ཕྱི་མ་དོན་གཉེར་བྱེད་ནའང་སུས་སུ་ལ་འགྲིག་མིན་ཐག་གཅོད་བྱེད་དམ།དེ་ལྟར་བྱེད་པའི་གནས་ལུགས་ཀྱང་ཅི་ཡང་ཡོད་མི་སྲིད།གལ་སྲིད་ཡོད་ན་ནི་རང་གི་ཁ་ལ་འཁོར་ཤོག་ཅེས་པའོ།།དེང་གི་སྤྱི་ཚོགས་སུ་སྐོར་ཞིག་ནི་ཁ་ཁེངས་མཐོན་པོས་ཕ་རོལ་པོ་ལ་ཚིག་ཐག་ཆོད་པོའི་སྒོ་ནས་འགྲིག་མིན་བརྡར་ཤ་གཅོད་ཀྱིན་འདུག་མོད།བརྡར་ཤ་གཅོད་པའི་ཚད་གཞི་རང་ལུས་འདོམ་གང་བོ་ཡིན་པ་རྦད་དེ་བརྗེད་འདུགགང་ལྟར།བདག་ནི་ཚིག་ཐག་ཆོད་པོས་ཁ་ཚོན་གཅོད་མཁན་དེ་ཚོར་དགའ་བོ་གཏན་ནས་མེད་དེ།ཁོ་ཚོས་བསམས་ན་རང་དང་འདྲ་འདྲ་མིན་པ་ཚང་མ་ནོར་འཁྲུལ་ཡིན་པར་འདོད་པས་སོ།།དཔེ་ཀློག་ནི་ལྷག་ཏུ་ནང་སེམས་ཀྱི་རང་དབང་འཚོལ་སྙེག་གི་གོ་རིམ་ཞིག་ཡིན་པས།དེ་ནས་བདག་གིས་གཞན་སུ་དང་གང་ལ་ལྐོག་ལབ་འཐེན་མི་སྲིད་པ་བཞིན་དུ་བདག་ལའང་ལྷིང་འཇགས་ཀྱི་ཁོར་ཡུག་དེ་ག་སྐྱུར་འཇོག་པའི་སྨོན་ལམ་རྒྱག་གིན་ཡོད།